钦定古今图书集成/方舆汇编/边裔典/第042卷 > 沧浪洲
## 钦定古今图书集成/方舆汇编/边裔典/第042卷 > 沧浪洲

处士元藏几，自言是后魏清河孝王之孙也。隋炀帝
时官奉信郎。大业元年为过海使判官，遇风浪坏船，
黑雾四合，同济者皆不救，而藏几独为破水所载，殆
经半月，忽达于洲岛间。洲人问其从来，藏几具以事
对。洲人曰：“此乃沧浪洲，去中国已数万里。”乃出菖蒲
酒、桃花酒饮之而神气清爽焉。其洲方千里，花木常
如二三月。地土宜五谷，人多不死。亦出凤凰、孔雀、灵
牛、神马之属。又产分蒂瓜，瓜长二尺，其色如椹，一颗
二蒂。有碧枣、丹栗，皆大如梨。其洲人多衣缝掖衣，戴
远游冠，与之语中华事，则历历如在目前。所居或金
阙银台、玉楼紫阁，奏箫韶之乐，饮香雾之醑。洲上有
久视山，山下出澄绿水，其泉阔一百步，亦谓之流绿
渠。虽投之金石，终不沉没，故洲人以瓦铁为舟舫。又
有良金池，可方数十里，水石沙泥皆如金色，其中有
四足鱼。又有金莲花，洲人研之如泥，以间彩绘，光影
焕烁，与真金无异，但不能入火而已。更有金茎花，其
花如蝶，每微风至，则摇荡如飞，妇人竞采之以为首
饰。且有语曰：“不戴金茎花，不得在仙家。”又有强木造
舟楫，其上多饰珠玉以为游戏。强木，不沉木也，方一
寸，重百斤，巨石缒之，终不能没。藏几淹驻既久，忽思
中国，洲人遂制凌风舸以送之，激水如箭，不旬日即
达于东莱。问其国，乃皇唐也；询年号，则贞元也；访乡
里，则榛芜也；追子孙，皆疏属也。自隋大业元年至贞
元末，殆二百年矣。有二鸟大小类黄鹂，每翔翥空中，
藏几呼之则至，或令衔珠，或令授人语，乃谓之“传信
鸟”，本出沧浪洲也。藏几工诗好酒，混俗无拘捡，数十
年间，遍游无定，人莫知之。惟赵归真常与藏几弟子
九华道士叶通微相遇，遂得其实。归真往往以藏几
之异备奏于上，上令谒者赍手诏急征，及至中路，忽
然亡去。谒者惶怖，即上疏具言其故。上览疏咨嗟曰：
“朕不能如明皇帝以降异人。”后有人见藏几泛小舟
于海上者。至今江表道流大传其事焉